Atkvæðagreiðslu meðal kúabænda um endurskoðun nautgripasamnings lauk í hádeginu í dag , miðvikudaginn 4. desember . Á kjörskrá voru 1.332 en atkvæði greiddu 588 , eða 44,1% . Kosningin var opin í viku en kjörsóknin var dræm til að byrja með . Um sólarhring fyrir auglýstan frest höfðu einungis rúm 25% bænda greitt atkvæði . Kjörsókn bænda í atkvæðagreiðslum hefur verið nokkuð misjöfn í gegnum tíðina . Ríflega 45% þátttaka var í rafrænni atkvæðagreiðslu um endurskoðun sauðfjársamnings fyrr á árinu og 70,8% kúabænda kusu um nýjan nautgripasamning árið 2016 . Árið 2012 var kosið um framlengingu nautgripasamnings og þá var kjörsókn aðeins 36% . Atkvæðagreiðslan fór fram með rafrænum hætti en upplýsingar um samkomulagið eru aðgengilegar á vef Bændasamtakanna , bondi.is .